Im 15tn Joahundat håd si in  Japan a gressane Mitlschicht entwükit und déswéng han a naiche Foamen fu Litaratua und Dichdarai entschdãndn, dé neama aso foamalisdisch und auf des Zearemoniel am Hof ausglégt woan. So håd si a naiche Oat fu Gedichtl entwükit, dé auf deara Dradizion aufbaud håd, åwa a fia néd so Gschdudiade zan faschdê woa. Soichane Gschdanzl, dé oiwai an Bezug auf's jewails lézde Gschdanzl dafoa ghåbt hãm, håd ma haikai no renga gnend (faschbüd fabundane Gschdanzl). Dé Bezaichnung fint si zan easchdn Måi in ana åidn Renga-Sãmlung, dé Tsukubashu hoast. A Zaidl schbéda, im 17tn Joahundat, san dãn aus'n Ãfãngsgsazl fu soichane haikai no renga aingschdendige Haiku-Gedichtl woan.